《送陈众仲之官翰林应奉》
元代·钱惟善

画鹢齐飞发棹讴，泛江几日过扬州。
晓云最白梅花驿，春雨初香杜若洲。
一代文章关气运，十年馆阁擅风流。
绿波草色连天远，不是寻常送别愁。

作者简介：钱塘人，字思复，号曲江居士。顺帝至正元年，省试《罗刹江赋》，时锁院三千人，独惟善据枚乘《七发》，辨钱塘江为曲江，由是得名。官副提举。张士诚据吴，弃官。既殁，与杨维桢、陆居仁同葬干山，人称三高士墓。有《江月松风集》。